มันนี่ทูเดย์
ธพว.เร่งให้สินเชื่อ 1.5 หมื่นล้าน
26 ส.ค. 2558

ธพว.เร่งให้สินเชื่อ 1.5 หมื่นล้าน
นายสุพจน์ อาวาส กรรมการผู้จัดการธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ เปิดเผยว่า ได้ประชุมผู้บริหารและเจ้าหน้าที่เพื่อเร่งรัดการปล่อยสินเชื่อในโครงการสินเชื่อดอกเบี้ยต่ำเพื่อผู้ประกอบการวิสาหกิจขนาดกลางและขนาดย่อม (Policy loan) วงเงิน 1.5 หมื่นล้านบาท อัตราดอกเบี้ย 4% โดยกำหนดเป้าหมายให้สาขาทั้ง 95 แห่ง ต้องปล่อยกู้เฉลี่ยสาขาละ 158 ล้านบาท เพื่อให้มียอดอนุมัติครบ 1.5 หมื่นล้านบาทภายในเดือน ต.ค.นี้ และผู้ประกอบการทุกรายต้องมารับสินเชื่อทั้งหมดภายในสิ้นเดือน พ.ย. จากปัจจุบันมียอดคำขออยู่ที่ 8,000 ล้านบาท ทั้งนี้เมื่อรวมกับสินเชื่อในโครงการปกติมั่นใจว่ายอดปล่อยสินเชื่อปี 2558 จะได้ถึง 4 หมื่นล้านบาทตามเป้าหมาย
เตือนมิจฉาชีพจ้องบัวหลวงไอแบงก์กิ้ง
ธนาคารกรุงเทพส่งอีเมลแจ้งลูกค้าที่ใช้บริการบัวหลวง ไอแบงก์กิ้ง ว่า ขณะนี้มีกลุ่มมิจฉาชีพส่ง SMS MMS อีเมล หรือจัดทำหน้าจอหลอกลวง โดยแอบอ้างว่าส่งมาจากธนาคาร ให้ผู้รับดาวน์โหลดหรือติดตั้งโปรแกรมลงบนโทรศัพท์มือถือ สมาร์ทโฟน แท็บเล็ต หรือคอมพิวเตอร์ ซึ่งมีไวรัสที่ดักขโมยรหัสประจำตัว รหัสส่วนตัว SMS รวมถึงรหัสผ่านครั้งเดียว (OTP) เพื่อใช้โอนเงินออกจากบัญชีของลูกค้า ดังนั้น จึงขอให้หลีกเลี่ยงการคลิกลิงค์ (URL) ที่ส่งมากับ SMS MMS อีเมล หรือหน้าจอหลอกลวง เลี่ยงการดาวน์โหลด หรือติดตั้งโปรแกรมจากแหล่งที่ไม่น่าเชื่อถือ และติดตั้งแอพพลิเคชั่นป้องกันไวรัสโดยเฉพาะที่ใช้ทำธุรกรรมออนไลน์